# אהוד בן גרא

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אהוד בן-גרא
למנין: | השופט השני
תקופת שיפוט: | 80 שנה
קודמו: | עתניאל בן קנז
השופט שאחריו: | שמגר בן ענת
השגים עיקריים: | שיחרר את ישראל מהמואבים והרג את עגלון מלכם
שבט: | שבט בנימין

אהוד בן גרא היה מראשוני השופטים בתנ"ך של ישראל בתקופת השופטים. על פי דברי הימים א', ח' ג' אפשר להסיק שאהוד היה משבט בנימין.

## [עריכה] רקע

לפי המסופר בפרק ג' בספר שופטים, בני ישראל עשו הרע בעיני אלוהים, ובשל כך סייע ה' לעגלון, מלך מואב, להשתלט על שטחים בהם ישבו אחדים משבטי ישראל ולשעבד את יושביהם.

במקרא עצמו מוזכרת "עיר התמרים", היא יריחו, כעיר שנכבשה על ידי המואבים, וכנראה השתלטו הם גם על שטחים נרחבים בעבר הירדן המזרחי, ועל אזור ההר בעבר הירדן המערבי. עגלון נעזר בעמלקים ועמונים לשם כיבוש ישראל.

על פי המסופר, היו בני ישראל תחת שלטונו שמונה עשרה שנים. בני ישראל זעקו לה' בבקשת עזרה, "וַיָּקֶם ה' לָהֶם מוֹשִׁיעַ אֶת-אֵהוּד בֶּן-גֵּרָא בֶּן-הַיְמִינִי" (שופטים ג' ט"ו), להצילם מיד המואבים.

## [עריכה] ההתנקשות בעגלון

על פי המסופר בספר שופטים, אהוד נקט בפעולה נועזת כדי להציל את ישראל. הוא החליט להתנקש במלך מואב בארמונו, ולהתחיל במלחמה מיד אחר כך, כאשר במחנה האוייב ישנו בלבול ומורך לב, עקב הפגיעה במנהיגם.

הוא הכין חרב פיפיות (חרב בעלת להב משני צידיה; רוב החרבות בעת העתיקה היו חדות רק מצד אחד), שהייתה קצרה מאוד, כדי שיוכל להחביא אותה מתחת לבגדיו. אהוד, שהיה איטר יד ימינו (שמאלי), נשא את החרב בצד ימין כדרך אנשים שאינם מתכוונים להשתמש בה, ולכן היה יכול לגשת למלך חמוש מבלי שיעצרו בעדו.

אהוד נשלח בראש משלחת של בני ישראל להביא מנחה לעגלון. לאחר הגשת המנחה, אמר לו שיש לו אליו דבר סתר מפי האלוהים. המלך קם מתוך יראת כבוד וציווה על הנוכחים האחרים לצאת מהחדר. אהוד התקרב אל המלך ודקר אותו בביטנו באמצעות החרב. החרב נבלעה כולה בתוך ביטנו של עגלון שהיה שמן מאוד.

אהוד יצא אל המסדרון, נעל את הדלת ונמלט אל השעירה (דרום הר אפרים, כנראה). עבדי המלך לא ראו את אהוד נועל את הדלת, וסברו כי הדלת נעולה כיוון שהמלך עושה את צרכיו. כאשר ראו שחלף זמן רב והמלך אינו פותח את הדלת, הם פתחו אותה וראו שהמלך מת.

## [עריכה] המלחמה במואבים

בינתיים הגיע אהוד אל הר אפרים, שם תקע בשופרו ופלש לעיר מואב יחד עם צבא גדול. אהוד בן-גרא וכל צבאו נלחמו במואבים, והכו בהם כעשרת אלפים איש. בעקבות הנצחון והמורא הגדול שהטיל אהוד על המואבים, שרר שלום באזור זה שמונים שנה שבהם אהוד שפט.

## [עריכה] קישורים חיצוניים

- פרק ג' בספר שופטים, אתר מכון ממרא
- סיפורו של אהוד בפרק ג' בספר שופטים
- הסיפור על אהוד בן גרא בספר שופטים, משה גרסיאל

שופטי ישראל
עתניאל בן קנז | אהוד בן גרא | שמגר בן ענת | דבורה הנביאה | גדעון בן יואש | תולע בן פואה | יאיר הגלעדי | יפתח הגלעדי | אבצן מבית לחם | אילון הזבולוני | עבדון בן הלל | שמשון | עלי הכהן | שמואל הנביא אירועים: פסל מיכה | פילגש בגבעה | מגילת רות

מקור: http://he.wikipedia.org../../../%D7%90/%D7%94/%D7%95/%D7%90%D7%94%D7%95%D7%93_%D7%91%D7%9F_%D7%92%D7%A8%D7%90.html

קטגוריה: אישים בתנ"ך: שופטי ישראל

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Nederlands